L'obra teatral ‘La Asamblea de Mujeres’ cancel·lada ahir pel temporal es representarà hui en dos sessions
31 d’agost 2022

Donades les inclemències climatològiques ocorregudes ahir, l'obra teatral La Asamblea de Mujeres va haver de ser cancel·lada sota la recomanació dels tècnics i experts. És per això que per part de l'Ajuntament de Sagunt i l'equip tècnic de l'obra s'ha decidit ajornar l'espectacle d'ahir dia 30 a hui a les 21.00 hores i a les 23.00 hores.

En este sentit, les persones que tenien entrada per al dia 30 passen a la sessió de hui dimecres dia 31 a les 21.00 hores, i les que tenien entrada per a hui, passen a la sessió de les 23.00 hores. La regidora de Cultura, Asun Moll, ha agraït a tot l'equip tècnic, «**i sobretot a Passió per Sagunt, per resistir a la tempesta i pel gran esforç que faran per a fer un doble passe, amb el que comporta**».

A més, ha indicat que la «**taquilla era per a l'associació i l'espectacle de Passió per Sagunt, per tant, si alguna persona renuncia a assistir a les representacions, que sàpia que els beneficis es queden en l'associació de Passió per Sagunt i des de l'Ajuntament donem les gràcies per eixa renúncia a eixe espectacle**».

Les entrades no es canvien ni es torna l’import, ja que la funció es farà. Així mateix, els beneficis econòmics repercutiran en la companyia Passió per Sagunt. Per a aclariments addicionals poden posar-se en contacte amb l’associació en el següent correu electrònic: [passiopersagunt@hotmail.com](mailto:passiopersagunt@hotmail.com)

Així mateix, hui de 10.00 a 13.00 hores hi haurà un punt d'informació en la taquilla de Sagunt a Escena, en el rebedor del Palau Municipal, per a les entrades venudes en taquilla per part de Passió per Sagunt.

Este és el segon espectacle de Més Escena a Sagunt, per a enguany, la famosa obra teatral escrita per Aristòfanes l'any 392 a. de C., en la qual es planteja una hilarant revolució femenina, liderada per Praxágora i secundada per altres ciutadanes ateneses per a assumir el Govern. Aristòfanes es va servir d'esta ‘revolució femenina’ per a presentar la seua aguda crítica als governants atenesos.

Esta representació pertany al gènere de la comèdia grega i reflexiona sobre la participació de les dones en la política. En el text original, un grup de dones encapçalat per Praxágora ha decidit que han de convéncer als homes perquè els cedisquen el control d'Atenes, ja creuen que podrien governar-la millor. Les dones, disfressades d'homes, es colen en l'assemblea amb el ferm objectiu de guanyar la votació.

![](/media/xgunjt1b/c-asamblea-mujeres.png?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/l-obra-teatral-la-asamblea-de-mujeres-cancel-lada-ahir-pel-temporal-es-representarà-hui-en-dos-sessions/ "Facebook")
*   [](http://twitter.com/share?url=https://aytosagunto.es/va/actualitat/l-obra-teatral-la-asamblea-de-mujeres-cancel-lada-ahir-pel-temporal-es-representarà-hui-en-dos-sessions/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-obra-teatral-la-asamblea-de-mujeres-cancel-lada-ahir-pel-temporal-es-representarà-hui-en-dos-sessions/ "Linked In")
*   [](mailto:?body=https://aytosagunto.es/va/actualitat/l-obra-teatral-la-asamblea-de-mujeres-cancel-lada-ahir-pel-temporal-es-representarà-hui-en-dos-sessions/)